Gigni-í spennandi verkætlan í norður Jakarta Gigni–heilsufrøði til børn & ung, hevur nú undirskiva samstarvsavtalu við Mercy Corps og mynduleikar í Jakarta Í oktobur 2009 hevði Gigni vitjan av umboðum fyri Mercy Corps, heilsustarvsfólkum og politiskum mynduleikum úr norður Jakarta. Hesi vóru kunnað um Gigni sum stovn, virkisøkið, skipan av tænastum, kjarnuøkir, hvat ástøði er grunda á, háttløg, v. m. Umframt kunning, hevði Gigni skipað fyri, at tey fingu høvi at síggja hvussu tær fyriskipanir/tænastur Gigni veitir, eru skipaðar í praksis. Tey vitjandi úr Jakarta vístu Gigni sera stóran áhuga. Eftir hesa vitjan hevur Gigni fingið áheitan frá Mercy Corps og mynduleikum í Jakarta, um at samstarva við tey, at stovnseta ein nýggjan stovn í norður Jakarta, sum verður“ teirra Gigni”, sum tey nevna tað. Hetta er ein sera spennandi og mennandi avbjóðing fyri Gigni, og hevur Gigni arbeitt víðari í hesum samstarvi. Samstarvsavtala er skriva millum Gigni og Mercy Corps. Verkætlanin verður fíggja av Mercy Corps og mynduleikum í Jakarta og er lýst at verða tíðarskeiðið 1. februar 2010 og inntil 1. mei 2011. 1. stig í verkætlanini inniheldur m. a: 1. At identifiserað neyðugar førleikar, sum eru fyritreyt hjá teimum starvsfólkum, sum skulu verða við í tilgongdini at stovnseta ein stovn sum” Gigni” í Jakarta. 2. At stovnseta eitt starvsfólkatoymi, sum skal leiða Gigni” í Jakarta. 4. At grunda ástøði, lýsa fyriskipanir og gera mannagongdir til tær tænastur/átøk, sum” Gigni” í Jakarta íverksetur. 5. Í samstarv við Mercy Corps og landsins mynduleikar, gera ætlan fyri raðfesting av tænastum/átøkum hjá” Gigni” í í norður Jakarta. 6. At gera samstarvs og ávísingarskráir, sum skulu verða grundarlag fyri samskipan millum” Gigni” og aðrar almennar og privatar klinikkir í Jakarta. Konsulentar til 1. stig í hesi verkætlan eru Ingvør Justinussen og Bjørghild Djurhuus, heilsufrøðingar í Gigni. Tær fóru tann 7. mars til Jakarta og verða har í ein góðan mánað. Savna verður nú data, sum skal lýsa vitanarstøði, hvussu heilsuveitanir til familjur og børn virka í dag og hvørjir førleikar eru til staðar, til tess at stovna eitt” Gigni” í Jakarta. Eftir hetta verður skriva frágreiðing, við tilmælum um hvørjar tænasturnar skulla verða, hvørji og hvussu nógv starvsfólk skula setast, hvussu samskifti kann skipast millum teir nógvu almennu og privatu stovnarnar og komandi” Gigni” í Jakarta”. Umframt hetta, verður ein skeiðsætlan gjørd, og hvat innihaldið skal verða í hesum skeiðum. Eftir at konsulentarnir frá Gigni, eru komnir aftur til Føroyar, fer Mercy Corps saman við fólki í Jakarta at arbeiða víðari við verkætlanini. Gigni–Heilsufrøði til børn & ung, verður síðan ein áhaldandi ráðgevari og undirvísari til Gigni í Jakarta. Eftir ætlan skal fyrsta Gigni í Jakarta, verða knýtt at Koja Hospitalinum og fer nýggi stovnurin at opna í heyst. Koja býarparturin í Norður Jakarta er tann fátækasti parturin í Jakarta. Størsta avbjóðingin higartil hevur verið at minka um deyðstíttleikan millum børn. Tað verður stórur dentur lagdur á at økja um talið av mammum, sum geva bróst, við atlitið til vegleiðingina frá WHO. Umframt hetta verður dentur lagdur á at skapa fyritreytir sum fremja mentalu heilsuna hjá børnum, sum i stuttum er sálarligur og sosialur trivnaður.